次韻湯叔遜謝筆墨長句
作者：馬廷鸞
朝代：宋

paragraphs: 南屏翁，斯文千古何終窮，清輝靈氣斗牛充。
我從公家二老話此事，寒更支坐燭跋紅。
哀哉人琴俱亡天地覆，有刀有玉誰錯礲。
翁今巋然魯靈殿，砥柱一葉萬仞中。
朅來訪我維摩室，我起于坐欣迎公。
驚呼絕嘆吾道厄，客卿穎士委蒿蓬。
竈煤葦管不足用，宣城黟水無良工。
奈何盲卒乘鈍馬，欲寫傑作稱詞雄。
贈公撒雷揮電施敏手，餘事渲染文字如飛蟲。
我生哀傷所欠死，十年破硯烟雨濛。
一朝洗眼獲玉句，金膏水碧浸方瞳。
翰墨場中身老大，期公盛氣晚霞同。
崢嶸素論猶激烈，始信迂儒曲學如發蒙。